**AIŠKINAMASIS RAŠTAS**

**dėl molėtų rajono savivaldybės neformaliojo suaugusiųjų švietimo ir tęstinio mokymosi 2017-2019 metų veiksmų plano patvirtinimo ir jo įgyvendinimo koordinatoriaus paskyrimo**

I. Parengto tarybos sprendimo projekto tikslai ir uždaviniai

Sprendimo projekto tikslas ir uždaviniai - Patvirtinti Molėtų r. savivaldybės neformaliojo suaugusiųjų švietimo ir tęstinio mokymosi 2017-2019 m. veiksmų planą ir jo įgyvendinimo koordinatorių.

ii. teisinis reglamentavimas

Lietuvos Respublikos vietos savivaldos įstatymas.

Lietuvos Respublikos neformaliojo suaugusiųjų švietimo ir tęstinio mokymosi įstatymas.

Lietuvos Respublikos Vyriausybės 2016 m. balandžio 6 d. nutarimas Nr.347.

Lietuvos Respublikos švietimo ir mokslo ministro 2017 m. birželio 28 d. įsakymas Nr.V-536 „Dėl mokymosi visą gyvenimą plėtros 2017-2020 veiksmų plano patvirtinimo“.

III. Veiksmų plano įgyvendinimas

2017–2019 m. veiksmų planas įgyvendinamas pagal numatytas priemones.

Veiksmų plano įgyvendinimą koordinuoja Molėtų švietimo centras.

Molėtų rajono savivaldybės neformaliojo suaugusiųjų švietimo ir tęstinio mokymosi teikėjai:

**Molėtų švietimo centras**. Pagrindinė veiklos kryptis – organizuoti suaugusiųjų asmenų, švietimo darbuotojų kvalifikacijos tobulinimo neformalaus švietimo darbą, sudarant sąlygas asmeniui mokytis visą gyvenimą. Molėtų švietimo centre organizuojami kvalifikacijos tobulinimo renginiai: seminarai, paskaitos, kursai, konferencijos, edukacinės išvykos ir kt. Rengiamos kvalifikacijos tobulinimo programos. Organizuojama metodinė veikla. Rengiami projektai ir juose dalyvaujama. Teikiamos rajono gyventojams profesinio orientavimo paslaugos, padedančios pasirinkti ar keisti. 2016 m. organizuota 313 renginių, dalyvavo 6758 dalyviai. Parengta 141 kvalifikacijos tobulinimo programa. Organizuojama ir vykdoma Trečiojo amžiaus universiteto veikla – 2016 m. vyko 150 renginių, dalyvavo 2575 klausytojai.

**Molėtų pedagoginė psichologinė tarnyba**. Pagrindinė veiklos sritis – pagalba mokiniui, mokytojui, mokyklai. Pagrindinė veiklos rūšis – švietimui būdingų paslaugų veikla. 2016 m. vyko 68 akad. val. mokymai 166 dalyviams: mokytojams, tėvams, švietimo pagalbos specialistams ir kt.

**Alantos technologijos ir verslo mokykla**.Organizuoja mokymus ūkininkams ir kitiems suaugusiems asmenims, norintiems tobulinti bendrąsias ir specialiąsias kompetencijas, įgyti naujų. Baigusieji neformaliojo mokymo programas įgyja programoje numatytas kompetencijas ir gauna tai liudijantį laisvos formos pažymėjimą. 2016 m. projekto „Darnus ūkininkavimas“ metu (76 akad. val.) mokėsi 60 dalyvių; projekte „Tradiciniai liaudies amatai Alantos dvare“, mokėsi 45  dalyviai.

**Molėtų viešoji biblioteka** vykdo įvairias priemones, skirtas neformaliajam suaugusiųjų švietimui: skaitymo skatinimui, kultūrinio ir literatūrinio akiračio plėtimui, kompiuterinio raštingumo ugdymui, bendruomenės nariams suteikė galimybę realizuoti save asmeninėje kūrybinėje erdvėje. 2016 m. organizuoti 544 (iš jų kaimo bibliotekose – 435) informaciniai, kultūriniai, šviečiamojo pobūdžio renginiai, skirti neformaliajam suaugusiųjų švietimui, kuriuose apsilankė 10298 dalyviai, iš jų 7770 kaimo bibliotekose.

**Utenos rajono savivaldybės visuomenės sveikatos biuro** pagrindinė veikla – visuomenės sveikatos stiprinimas savivaldybės bendruomenėje:visuomenės sveikatos mokymo organizavimas ir vykdymas; visuomenės sveikatos propagavimas; visuomenės, valdymo ir vykdančiųjų institucijų informavimas ir konsultavimas visuomenės  sveikatos klausimais. 2016 m. organizavo įvairias veiklas sveikatos stiprinimo temomis: akcijas, paskaitas, seminarus, aktyvius užsiėmimus. Vyko 67 užsiėmimai, dalyvavo apie 832 dalyvius. Buvo rengiama ir viešinama informacinė medžiaga įvairiomis sveikatos išsaugojimo ir stiprinimo temomis.

**Molėtų krašto muziejus** renka, saugo, tyrinėja materialųjį ir dvasinį savo krašto kultūros paveldą. Muziejaus lankymas ugdo visuomenės kultūrinį raštingumą, sąmoningumą, suteikia istorinių žinių, praplečia kultūrinį akiratį, ugdo bendrąsias kompetencijas ir tai leidžia asmenybei tobulėti visą gyvenimą. Muziejus siūlo aplankyti padalinius: Etnografinę sodybą ir Dangaus šviesulių stebyklą, Ežerų žvejybos muziejų, Antano Truskausko medžioklės ir gamtos muziejų, Molėtų krašto tradicinių amatų centrą, Alantos dvaro muziejų-galeriją, Molėtų dailės galeriją, Vienuolyno muziejų, kuriuose lankytojams vedamos ekskursijos, organizuojamos tradicinių amatų edukacinės programos, vedamos paskaitos, seminarai, praktiniai užsiėmimai, senųjų amatų pristatymai. Suaugusieji kasmet kviečiami dalyvauti muziejaus rengiamose parodose, žiemos žūklės ir „Jorės“ šventėse, siuvinėjimo stovyklose, knygų pristatymuose, susitikimuose su žymiais žmonėmis.

2016 m. muziejuje surengta 175 edukaciniai užsiėmimai, paskaitos, seminarai bei 58 kiti renginiai (parodos, pristatymai, šventės, stovyklos, susitikimai), skirti ne tik vaikams, bet ir suaugusiems. 2016 m. muziejuje apsilankė apie 26 tūkstančiai lankytojų – didžioji jų dalis suaugusieji.

**Molėtų kultūros centro** tikslai sudaryti sąlygas profesionalaus meno sklaidai, švietėjiškai veiklai, etninės kultūros plėtrai, populiarinant senąsias kultūros tradicijas, papročius, užtikrinant etninės kultūros perimamumą; tenkinti vietos gyventojų kultūrinį poreikį, plėtoti mėgėjų meną, skatinti meno studijų, būrelių veiklą, liaudies amatų vystymą, suteikti galimybę kiekvienam gyventojui pagal savo gebėjimus ir poreikius dalyvauti kultūros vertybių kūrimo ir įsisavinimo procese; organizuoti ir kūrybiškai plėtoti kultūrinį darbą Molėtų rajono seniūnijose. Molėtų kultūros centre ir seniūnijose 2016 m. veikė 35 įvairių žanrų meno mėgėjų kolektyvai, kuriuose 195 asmenys lavino kūrybines kompetencijas, buvo sudarytos sąlygos neformaliajam suaugusiųjų švietimui: bendruomenės narių meninei saviraiškai ir kūrybingos asmenybės ugdymui.

**Utenos teritorinė darbo birža Molėtų skyrius**. **Svarbiausias Darbo biržos uždavinys** – padėti ieškantiems darbo asmenims susirasti darbą pagal profesiją ir kvalifikaciją, suteikiant nemokamas profesinės karjeros planavimo ir konsultavimo paslaugas, informuoti registruotus darbo biržoje asmenis apie laisvas darbo vietas, gyventojų užimtumo programas ir kitas darbo rinkos paslaugas. Vyksta Darbo mugės (pagal poreikį); darbinės motyvacijos didinimo užsiėmimai (kartą per savaitę); Darbo klubai: dėl profesinio apsisprendimo (1-2 kartus per mėnesį); dėl darbo paieškos įgūdžių lavinimas (1-2 kartus per mėnesį); dėl savarankiško užimtumo skatinimo (1 kartą per mėnesį); Mano pasiekimų aplankas (vyresniems nei 30 m. asmenims) 1 kartą į ketvirtį; „Aš galiu“ (jaunimui iki 29 m.) 1 kartą per ketvirtį; ekskursijos pas darbdavius (pvz., UAB „Lelija“) pagal poreikį; ekskursijos į mokymo įstaigas (pvz., URPMC) pagal poreikį. 2016 m. konsultavimo grupėms užsiėmimuose dalyvavo 440 bedarbių, į profesinį mokymą nusiųsta 121 bedarbis.

**Molėtų turizmo ir verslo informacijos centras**. Vienas iš įstaigostikslų – teikti verslo informacijos, konsultavimo, mokymų paslaugas, ugdant visuomenės verslumą, skatinant naujų darbo vietų kūrimą Molėtų rajone, didinant įmonių konkurencingumą bei teikiant praktinę pagalbą verslininkams, siekiant sudaryti sąlygas verslui plėtoti. Mokymai organizuojami pagal Molėtų TVIC direktoriaus patvirtintus metinius veiklos planus. 2016 m. mokymuose dalyvavo 80 dalyvių. Ekskursijas organizuojamos tik atvykstamosios arba užsakomosios, tačiau tai jau nebe mūsų rajono žmonėms.

M**olėtų rajono vietos veiklos grupė „Keisdamiesi keičiame“-** asociacija, veikianti Molėtų r. savivaldybės teritorijoje, išskyrus Molėtų miestą. Organizuoja kaimo plėtros dalyvių švietimą ir mokymą.

**Kiti neformaliojo suaugusiųjų švietimo teikėjai**. Nevyriausybinės organizacijos, verslo įmonės.

IV. GALIMOS TEIGIAMOS IR NEIGIAMOS PASEKMĖS PRIĖMUS SIŪLOMĄ TARYBOS SPRENDIMO PROJEKTĄ

Teigiamos: rajono suaugusiųjų neformaliojo švietimo ir tęstinio mokymosi poreikių tenkinimas, tarpinstitucinis bendradarbiavimas, vykdant suaugusiųjų neformaliojo švietimo programas bei jų plėtrą, teisės aktų, reglamentuojančių neformalųjį suaugusiųjų švietimą, vykdymas.

Neigiamos: Nėra.

V. PRIEMONĖS SPRENDIMUI ĮGYVENDINTI

Priimto savivaldybės tarybos sprendimo vykdymas.

VI. LĖŠŲ POREIKIS IR JŲ ŠALTINIAI

Savivaldybės biudžeto lėšos, ES struktūrinių fondų ir kitų projektų lėšos, kiti šaltiniai (įstaigų pajamos už teikiamas paslaugas, valstybės deleguotos, rėmėjų ir kitos lėšos). Lėšų poreikis nurodomas plano priede.

VII. VYKDYTOJAI, ĮVYKDYMO TERMINAI

Vykdytojai: plane įrašytų įstaigų vadovai, koordinatorius.

Terminai: 2017-2019 m.